section_heading: OZNA
paragraph_text: OZNA (akronim od Odjeljenje zaštite naroda), jugoslavenska sigurnosno–obavještajna organizacija nastala odlukom vrhovnoga zapovjednika NOV i POJ Josipa Broza-Tita od 13. svibnja 1944. pri Povjereništvu za narodnu obranu NKOJ. Proizišla je iz Odseka za zaštitu naroda, stvorenoga 1943. Jedinstvena i centralizirana organizacija koja je bila ustrojena po vojnim načelima, a bavila se uglavnom unutarnjim poslovima. Tijekom ljeta 1944. počelo je organiziranje OZNE i postrojba PPK-a (Protiv pete kolone). Te su dvije organizacije bile zadužene za otkrivanje, hvatanje i kažnjavanje (likvidaciju) špijuna i »narodnih neprijatelja«. Do proljeća 1945. otkriven je i uhvaćen veći broj špijuna i kolaboracionista, od kojih su neki likvidirani. Nekima krivnja nikada nije dokazana. OZNA je djelovala na temelju dojava, pa su uhićenja često bila rezultat osobnih sukoba i želje za osvetom.